Sivfluer

Sivfluer (Anthomyzidae) er en liten familie av små, slankbygde fluer som er knyttet til gress, siv, starr og dunkjevler på fuktige steder. Familien har ikke vært undersøkt i Norge, men det er trolig at det finnes 10-15 arter her.

Utseende 
Små (1,3 - 4,5 mm), slanke fluer. Kroppen er påfallende langstrakt og beina temmelig korte, så fluene virker lave. De fleste artene er gul- eller rødaktige på farge, men det finnes også mørke arter. Brystet (thorax) er avlangt med minst to par kraftige børster på ryggsiden. Scutellum (den bakerste ryggplaten) har et par små og et par store børster. Vingene er temmelig lange og smale, hos noen arter er de redusert. Som oftest er vingene mer eller mindre mørkt fargede. Beina er slanke og forholdsvis korte. Bakkroppen er lang og sylindrisk, hannens ytre kjønnsorganer synes som en kraftig, hard kapsel.

Hodet er stort med bred, flat panne. Fasettøynene er store og runde. Ved innerkanten av hvert fasettøye sitter 4-5 børster, det er også et par lange, fremoverrettede børster mellom de tre punktøynene, et par små, kryssende børster bak disse og to par kraftige børster ved hodets bakkant. Antennene er av vanlig fluetype, det tredje leddet er avrundet og fint hårete. Antennebørsten (arista), som sitter oppe på det tredje antenneleddet nær roten, er lang og fjærgrenet. De har en kinnbørste (vibrissa) fremst på hodets underkant. 

Larvene er pølseformede, nokså langstrakte, tilspisset i hodeenden. De ulike segmentene er tydelig avsatt med innsnevringer. På det bakerste leddet sitter et par åndehull (spirakler) på sopp-formede vorter.

Levevis 
Sivfluene lever i fuktige miljøer, både i åpne landskap og i skog. De er knyttet til planter i gressfamilien og til dunkjevler (Typha), starr (Carex), siv (Juncus) og sjøaks (Scirpus), men synes ikke å skade vertsplantene noe særlig. Trolig spiser sivfluelarvene først og fremst døde plantedeler. Noen få arter er også kjent fra tofrøbladete planter og fra sopp. Disse fluene er ofte tallrike på fuktige gressmarker, men gjør lite av seg, og lite er kjent om deres økologi.

Systematisk inndeling 
Bare tre arter er med sikkerhet funnet i Norge, men siden det er kjent 16 arter fra Sverige er det åpenbart at vi har en del flere også i vår fauna.

 Ordenen tovinger, Diptera
 Underordenen høyere fluer, Cyclorrhapha
 Gruppen Schizophora
 Overfamilien Opomyzoidea
 Familien sivfluer, Anthomyzidae
 Slekten Anthomyza Fallén, 1810
 Anthomyza anderssoni Rohácek, 1984  – Sverige
 Anthomyza collini Andersson, 1976  – Sverige
 Anthomyza dissors Collin, 1944  – Sverige, Finland
 Anthomyza dorsata Collin, 1944  – Sverige
 Anthomyza elbergi Andersson, 1976  – Sverige
 Anthomyza gracilis Fallén, 1823  – Sverige, Finland, også Norge
 Anthomyza macra Czerny, 1928  – Sverige
 Anthomyza neglecta Collin, 1944  – Sverige
 Anthomyza pallida (Zetterstedt, 1838)  – funnet i Norge
 Anthomyza paraneglecta Elberg, 1968  – Sverige
 Anthomyza pleuralis Czerny, 1928  – Sverige og Finland
 Anthomyza socculata (Zetterstedt, 1847)  – funnet i Norge
 Slekten Paranthomyza Czerny, 1902
 Paranthomyza caricis Rohácek, 1999  – Sverige
 Paranthomyza nitida (Meigen, 1838)  – funnet i Norge
 Slekten Stiphrosoma Czerny, 1928
 Stiphrosoma laetum (Meigen, 1830)  – Sverige og Finland
 Stiphrosoma sabulosum (Haliday, 1837)  – Sverige og Finland

Referanser

Kilder 
 Rohácek, J. 1998. Family Anthomyzidae. I: Papp, L. og Darvas, B. (red.): Contributions to a Manual of Palaearctic Diptera. 3: 267-278. Science Herald, Budapest. 
 Nettressursen Fauna Europaea, utbredelsesdatabase foe europeiske dyr

Eksterne lenker 
 

Fluer